Ziets' Ramblings: Daaglikse brood
Ek het uiteindelik my eie brood gebak. Kompleet met deeg knie, suurdeeg maak en so aan. In die oond.
Weereens 'n samegeflansde resep uit die internet. En hierdie is baie lekkerder as winkelbrood.
1 pakkie droeë gis
1 opgehoopte teelepel suiker
2 koppies witbroodmeel
1 koppie bruinbroodmeel
Meng die ¾ koppie warm water, suiker en droeë gis. Laat dit staan totdat dit oorkook, so 10 minute as die water re die regte temperatuur het.
Meng die res van die droeë bestanddele goed met 'n klitser of dergelike gereedskap. Voeg die skeut olie by, nie meer as so twee dessertlepels daarvan nie, anders is die brood te pap. Voeg laaste die suurdeeg by. En meng goed. Ek het 'n groot plastiek-mengbak gebruik, dan is daar minder gemors in die kombuis. Voeg warm water bietjie vir bietjie by totdat die deeg so 'n slapperige brooddeeg begin vorm. Meng en knie nou die deeg met 'n houtlepel totdat dit 'n bal begin vorm. Dit moet net effens nog vaskleef aan die lepel. Maak die lepel nat met water voor jy begin meng, anders klou alles aan die lepel.
Bedek die deeg nou en plaas dit in 'n gesmeerde bak op 'n warmerige plek sodat dit kan rys. Vir so 1½ tot 2 ure. Ek het myne in die oond gesit nadat ek die oond so tot 50º C verwarm het. En toe gaan inkopies doen het.
Terug by die huis na 2 ure het die bak oorgeloop van die gerysde deeg. Nadat jy nou die uitbarsting opgeruim het en al die deeg weer in een bak bymekaar is, knie dit af tot weer dieselfde volume as voor dit gerys het. Gebruik bietjie droeë meel om die deeg te seël dat dit nie oral klou nie. Verwarm die oond tot so 230º C en plaas die deeg in 'n gesmeerde broodbak in die warm oond. Bak vir so 30-40 minute. Skakel die oond af na die baktyd en los die brood in die oond vir nog so 10 minute dat dit kan sweet. Haal uit die oond en gooi uit op 'n rakkie dat die brood kan afkoel. Ek het die brood buite gesmeer met regte botter dat die korsie nie te hard moet wees nie. Ou boereraat, nogal.